CELEX: 62011CN0233
Language: el
Date: 2011-05-16 00:00:00
Title: Υπόθεση C-233/11 P: Αναίρεση που άσκησαν στις 16 Μαΐου 2011 η Siemens Transmission & Distribution SA και η Nuova Magrini Galileo SpA κατά της απόφασης που εξέδωσε το Γενικό Δικαστήριο (δεύτερο τμήμα) στις 3 Μαρτίου 2011 στις συνεκδικασθείσες υποθέσεις T-122/07 έως T-124/07, Siemens AG Österreich κ.λπ. κατά Επιτροπής

9.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 204/18
            
         Αναίρεση που άσκησαν στις 16 Μαΐου 2011 η Siemens Transmission & Distribution SA και η Nuova Magrini Galileo SpA κατά της απόφασης που εξέδωσε το Γενικό Δικαστήριο (δεύτερο τμήμα) στις 3 Μαρτίου 2011 στις συνεκδικασθείσες υποθέσεις T-122/07 έως T-124/07, Siemens AG Österreich κ.λπ. κατά Επιτροπής
   (Υπόθεση C-233/11 P)
   2011/C 204/33
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσες: Siemens Transmission & Distribution SA και Nuova Magrini Galileo SpA (εκπρόσωποι: H. Wollmann, F. Urlesberger, δικηγόροι)
   
      Αντίδικοι κατ’ αναίρεση: Siemens AG Österreich, VA Tech Transmission & Distribution GmbH & Co. KEG, Siemens Transmission & Distribution Ltd, Ευρωπαϊκή Επιτροπή
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου (δεύτερο τμήμα) της 3ης Μαρτίου 2011 στις συνεκδικασθείσες υποθέσεις Τ-122/07 έως Τ-124/07 ως προς το σημείο 2 του διατακτικού, καθόσον με το σημείο αυτό ακυρώθηκε το άρθρο 2, στοιχεία ι' και ια', της απόφασης C(2006) 6762 τελικό της Επιτροπής, της 24ης Ιανουαρίου 2007, στην υπόθεση COMP/F/38.899 — Εξοπλισμός μεταγωγής με μόνωση αερίου,
            
         
               —
            
            
               να αναιρέσει την παραπάνω απόφαση του Γενικού Δικαστηρίου ως προς το σημείο 3, πρώτη περίπτωση, του διατακτικού, να επιβεβαιώσει το κύρος του άρθρου 2, στοιχεία ι' και ια', της απόφασης C(2006) 6762 τελικό της Επιτροπής και να αποφανθεί ως προς το άρθρο 2, στοιχείο ια', της εν λόγω απόφασης ότι καθένας από τους ευθυνόμενους εις ολόκληρον οφειλέτες πρέπει να επιβαρυνθεί έναντι των συνοφειλετών του με το ένα τρίτο του ποσού των 4 500 000 ευρώ,
            
         
               —
            
            
               επικουρικά, να αναιρέσει την παραπάνω απόφαση του Γενικού Δικαστηρίου ως προς το σημείο 3, πρώτη περίπτωση, του διατακτικού και να αναπέμψει την υπόθεση στο Γενικό Δικαστήριο,
            
         
               —
            
            
               εν πάση περιπτώσει, να αναιρέσει την απόφαση του Γενικού Δικαστηρίου ως προς το σημείο 7 του διατακτικού και να καταδικάσει την αναιρεσίβλητη στο σύνολο των δικαστικών εξόδων της υπόθεσης T-124/07 και της παρούσας αναιρετικής διαδικασίας.
            
         
      Λόγοι αναιρέσεως και κύρια επιχειρήματα
   
   Κατά τις αναιρεσείουσες, το Γενικό Δικαστήριο ακύρωσε επίσης, υπερακοντίζοντας το αίτημα των προσφευγουσών, το χρηματικό πρόστιμο που είχε επιβληθεί μόνο στη Schneider Electric SA και το πρόσθεσε κακώς στη συνολική οφειλή των αναιρεσειουσών. Γα τον λόγο αυτό, η αναιρεσιβαλλόμενη απόφαση αντιβαίνει σε θεμελιώδεις αρχές του δικαίου. Το Γενικό Δικαστήριο παραβίασε συνεπώς την αρχή του ultra petita και δεν έλαβε υπόψη την αρχή ότι κανείς δεν μπορεί να ασκεί προσφυγή για λογαριασμό τρίτου, η οποία περιέχεται σιωπηρώς στο άρθρο 263 ΣΛΕΕ.
   Επιπλέον, το Γενικό Δικαστήριο, υπερακοντίζοντας το αίτημα των προσφευγουσών, έθιξε τη νομική ισχύ της απόφασης της Επιτροπής έναντι της Schneider Electric SA. Η ανεπίτρεπτη αυτή προσβολή της νομικής ισχύος της απόφασης αντιβαίνει στην αρχή της ασφάλειας δικαίου.
   Στις αναιρεσείουσες δεν δόθηκε καμία δυνατότητα να διατυπώσουν παρατηρήσεις επί ουσιωδών διαπιστώσεων του Γενικού Δικαστηρίου. Τούτο αποτελεί πλημμέλεια της ενώπιον του Γενικού Δικαστηρίου διαδικασίας, διότι έτσι προσβλήθηκε το δικαίωμα ακρόασης των αναιρεσειουσών, υπό την έννοια του άρθρου 6 της ΕΣΔΑ.